**TĖVYNĖS SĄJUNGOS-LIETUVOS KRIKŠČIONIŲ DEMOKRATŲ**

**PREZIDIUMAS**

**POZICIJA**

**Dėl Sauliaus Skvernelio Vyriausybei iš naujo suteikiamų įgaliojimų**

2019 m. rugpjūčio 19 d.

Po Lietuvos valstiečių ir žaliųjų sąjungos kandidato Sauliaus Skvernelio pralaimėtų Prezidento rinkimų, tiek LVŽS lyderis Ramūnas Karbauskis, tiek pats Premjeras Saulius Skvernelis nesilaikė savo viešai prieš rinkimus duotų pažadų atsistatydinti iš premjero pareigų, o „valstiečių” partijai pasitraukti iš valdančiosios daugumos.  Dar daugiau, LVŽS, pamindama visas moralines nuostatas, sulaužė ir dar vieną prieš 2016 m. Seimo rinkimus savo deklaruotą pažadą – nesudarinėti koalicijos su už finansinius nusikaltimus ir korupciją teisiama partija „Tvarka ir teisingumas”.

Pralaimėtų savivaldos, Europos Parlamento ir Prezidento rinkimų rezultatai parodė, kad dabartinės valdančiąją koaliciją sudarančios keturios partijos nebeturi net ketvirtadalio rinkimuose dalyvavusių piliečių pasitikėjimo.

Tenka apgailestauti, kad per užsitęsusį Vyriausybės performavimo procesą nei iš Premjero, nei iš visų trijų naujai paskirtų ministrų neišgirdome absoliučiai jokių naujų idėjų ar aiškių prioritetinių darbų jų vadovaujamose srityse, o tik pažadą mokytis.

Iš esmės, vietoje prieš 2016 m. rinkimus žadėtų savo sričių nepartinių profesionalų, performuotoje Vyriausybėje turime niekuo nepasižymėjusius jiems patikėtose kuravimo srityse partinius kadrus, panašu, uoliai vykdysiančius  ne visuomenės lūkesčius atitinkankačius darbus, bet juos delegavusių partijų siaurus interesus.

Didelį susirūpinimą kelią, kad strateginę reikšmę Lietuvos nacionaliniam saugumui turinčios sritys bei atitinkamai – Susisiekimo ir Vidaus reikalų ministerijos - perduodamos valdyti abejotinos reputacijos, priešiškais transatlantinei Lietuvos užsienio politikos krypčiai ir prokremliškais pasisakymais bei nuostatomis pagarsėjusio politiko Valdemaro Tomaševskio vadovaujamai politinei jėgai. Šį nerimą tik dar labiau sustiprina naujai paaiškėjusi informacija apie Lietuvos lenkų rinkimų akcijos-krikščioniškų šeimų sąjungos frakcijos Seime narės Irinos Rozovos veiklą, kuri gali kelti grėsmę Lietuvos nacionaliniam saugumui.

Negana to, Vyriausybėje lieka dirbti ministrai, dėl kurių darbo buvo kilę pagrįstų abejonių: tai švietimo, mokslo ir sporto, socialinės apsaugos ir darbo bei finansų ministrai ir ypač skandalinga veikla pasižymėjęs sveikatos apsaugos ministras Aurelijus Veryga. Anksčiau dalinti pažadai ir plačiai reklamuotos reformos dėl urėdijų, aukštojo mokslo tinklo konsolidavimo, pedagogų profesijos prestižo pakėlimo, mokesčių, socialinės atskirties ir skurdo įveikimo bei sveikatos apsaugos kokybės ir prieinamumo didinimo iš esmės patyrė fiasko bei nepasiekė užsibrėžtų tikslų.

Atsižvelgiant į aukščiau išdėstytą, TS-LKD Prezidiumas:

- konstatuoja, kad toks atnaujintos sudėties ministrų kabinetas užtikrina ne stabilumą bei proveržį, o primena stagnaciją ir iš esmės reiškia visų žadėtų reformų bei įsipareigojimų nevykdymą;

- nutaria, kad TS-LKD partijos nariai negali prisiimti atsakomybės už šios Vyriausybės darbą, todėl balsavime Lietuvos Respublikos Seime siūlo TS-LKD frakcijai nepalaikyti įgaliojimų suteikimo šiai Vyriausybei iš naujo;

- reikalaus išsamaus parlamentinio tyrimo apie Seimo narės Irinos Rozovos veiklą, kuri gali kelti grėsmę nacionaliniam saugumui ir sieks, kad taip pat būtų nustatyta, ar šią savo veiklą ji derino su savo partijos pirmininku Valdemaru Tomaševskiu bei ar apie šią jos veiklą buvo informuota jos frakcijos seniūnė ir paskirtoji vidaus reikalų ministrė Rita Tamašunienė.

TS-LKD pirmininkas Gabrielius Landsbergis